16 Ba ba supelwang ke moya gore ke bana ba Modimo ke bone fela ba tshwanetseng go ja le go nwa ditshwantshetso tsa Segopotso. (Bala Baroma 8:15-17.) Ela tlhoko gore Paulo o dirisitse lefoko la Searamaika “Aba,” le le kayang “Wena Rara!” Ngwana a ka nna a dirisa lefoko leno fa a bua le rraagwe, ka gonne lefoko leno le akaretsa dilo tse pedi, lefoko “papa” le bontsha kamano e e lorato e a nang le yone le rraagwe mme lefoko “rra” le bontsha tlotlo e a nang le yone mo go ene. Ba ba ileng ba amogela “moya wa go tsholwa jaaka bana,” ke bana ba Modimo ba semoya. Moya wa Modimo o supela moya wa bone mme seo se dira gore ba lemoge gore ke bana ba ba tloditsweng ba ga Jehofa. Ga se kgang fela ya gore ga ba kgatlhegele go tshela mo lefatsheng le lesha. Ba tlhomamisegile gore fa ba ikanyega go ya losong ba tla nna baruaboswa mmogo le Jesu mo Bogosing jo bo kwa legodimong. Gompieno, go setse ba le mmalwa fela mo go ba ba 144 000 ba ba latelang dikgato tsa ga Keresete ba ba ileng ba ‘tlodiwa go tswa kwa go yo o boitshepo’ e bong Jehofa. (1 Joh. 2:20; Tshen. 14:1) Moya wa gagwe o ba tlhotlheletsa go goa ba re, “Aba, Rara!” A bo ba na le kamano e e molemolemo jang ne le Modimo!